Primarul municipiului Timişoara, Nicolae Robu (PNL), le-a transmis jurnaliştilor din Timişoara, într-o conferinţă de presă în care nu le-a permis să îi adreseze întrebări, că ”există mai multe variante de prostituţie, nu numai pe centuri”, după ce în cursul dimineţii, pe Facebook, i-a catalogat pe jurnalişti "paraziţi sociali care trăiesc din taxă de protecţie şi taxă de asmuţire!”. Jurnaliştii de la principalele organisme de presă prezenţi la întâlnirea cu edilul au părăsit sala de conferinţe. Primarul a avut o astfel de reacţie după ce presa locală a scris că străzile nu au fost curăţate de zăpadă şi că există doar 14 utilaje de deszăpezire pentru tot oraşul, care are aproximativ 1.300 de străzi.

Vineri dimineaţă, primarul Nicolae Robu a postat pe Facebook un text în care explică de ce nu s-a făcut deszăpezire în Timişoara în urma ninsorii de noaptea trecută, susţinând că el respectă legea, chiar ştiind că îşi va "atrage înjurături la figurat şi chiar la propriu, total pe nedrept".

"Şi nu mă refer la cele de la presa mizerabilă, presa nepresă, de fapt, formată din paraziţi sociali ce trăiesc din taxă de protecţie şi taxă de asmuţire! Această presă nepresă nu merită luată în seamă şi ştiu că lumea nu dă doi bani pe ea”, a scris primarul Timişoarei.

După prânz, Nicolae Robu a convocat o conferinţă de presă în care a început să îi jignească pe jurnalişti, cărora nu le-a permis să îi adreseze întrebări.

"Sunt tot felul de…nu sunt jurnalişti, că eu ştiu ce fac… ei trăiesc din acea taxă de protecţie sau asmuţire pe la terase, acolo stau, şi sunt cu mintea tulbure de ce consumă din susţinerea celor pentru care reprezintă tonomat. Asta sunt: tonomat. Nu vreau (n.r. – să numesc jurnaliştii la care fac referire)… Timişorenii ştiu foarte bine, sunt oameni inteligenţi şi cu discernământ şi fac distincţia între un jurnalist care îşi face datoria, se documentează şi unul care scrie prostii intenţionat sau neintenţionat, ceea ce este şi mai grav, intoxică. Când ştii clar că un lucru e alb şi tu vii şi transmiţi oamenilor că el e negru… Eu sunt, după câte constat, cam singurul în ţară care îmi permit să spun lucrurilor pe nume, pentru că eu n-am timorări în faţa nimănui. Nu fac nominalizări. Unii, când îşi pierd în faţa mea orice motiv de respect, în ochii mei cine a decăzut sub un anumit nivel nu o să se mai reabiliteze niciodată. Ne vedem de treabă, eu de treaba mea, el de treaba lui…cât poate, cât îl duce… şi aşa mai departe”, a spus Nicolae Robu.

El a refuzat să îi nominalizează pe jurnaliştii la care face referire.

"Există mai multe variante de prostituţie, nu numai pe centuri. Există şi altfel de prostituţie, care e cel puţin la fel de gravă. Eu n-am făcut nominalizări, am scris clar: respect jurnalismul, respect jurnaliştii, e o profesie care presupune foarte multe. Unii le au, alţii nu le au. Eu n-o să tratez niciodată egal pe toată lumea, pentru că suntem la egalitate de şanse”, a mai susţinut Robu.

Întrebat de ce îi jigneşte pe jurnalişti şi de ce se comportă astfel, Robu a răspuns: „Domnişoara, dacă nu vă convine, oraşul are foarte multe puncte de atracţie. Şi asa, numai mizerii scrieţi, pentru că atâta pricepeţi, că altfel nu ştiu cum să îmi explic. Într-o vreme scriaţi în acord cu realităţile. Dar probabil că s-a schimbat ceva în privinţa celor cu fise pe la vreun tonomat, nu la dumneavoastră, la vreun tonomat în oraş. Sunt cel mai tare organism de presă din Timişoara”.

Mai mulţi jurnalişti de la principalele site-uri de ştiri din Timişoara au părăsit sala de conferinţe de la sediul PNL Timiş.

Timisoara s-a aflat sub cod galben de zăpadă şi ger, iar utilajele de deszăpezire nu au reuşit să facă faţă, multe străzi rămânând necurăţate, spre nemulţumirea şoferilor care au scris pe Facebook despre situaţia din oraş şi au postat fotografii din trafic. De asemenea, presa locală a relatat despre problema deszăpezirii din oraş, spre nemulţumirea edilului, care a susţinut, în postări pe Facebook, că oraşul este curăţat de zăpadă.



Nicolae Robu, întors vineri dintr-o deplasare de câteva zile la Viena, nu a dorit să abordeze subiectul deszăpezirii în conferinţa de presă pe care a convocat-o, el vorbind despre alte teme, precum demolarea Stadionului ”Dan Păltinişanu”.

Potrivit reprezentanţilor Primăriei Timişoara, cele două firme care au contract cu municiplaitatea pentru deszăpezitre au 14 utilaje care au fost scoase să intervină pe teren. Timişoara numără aproximativ 1.300 de străzi, din care circa 800 sunt acoperite în planul de deszăpezire, afirmă municipalitatea.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.